

**Előterjesztés**

**a polgármester és az alpolgármesterek illetményének/tiszteletdíjának meghatározására**

Tisztelt Közgyűlés!

I.

Eger Megyei Jogú Város Önkormányzatának Közgyűlése (a továbbiakban: Közgyűlés) a 309/2024. (X.03.) számú határozatával állapította meg a polgármester illetményét, amelyet a 360/2024. (X.29.) számú közgyűlési határozatával pontosított.

A 360/2024. (X.29.) számú közgyűlési határozat meghozatalát követően 2024. november 29. napjával módosult a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § (2) bekezdése, amely alapján a megyei jogú városok **polgármestereinek illetménye összegszerűségében módosult** azzal, hogy az Mötv. 146/M. § rendelkezése alapján azt 2024. október 1-jétől kezdődően visszamenőlegesen kell alkalmazni.

A Mötv. módosított 71. § (2) bekezdése alapján: „A megyei jogú város polgármestere, a fővárosi kerületi önkormányzat polgármestere megbízatásának időtartamára havonta a nemzetgazdasági átlagkereset négy és félszeresének megfelelő összegű illetményre jogosult.”

A Mötv. 71. § (6) bekezdése alapján „A főállású polgármester, a társadalmi megbízatású polgármester, a vármegyei önkormányzat közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult*.”*

Az illetmény megállapításánál továbbá alkalmazni kell a közszolgálati tisztviselőkről szóló 2011. évi CXCIX. törvény (a továbbiakban: Kttv.) idegennyelv-tudási pótlékra vonatkozó 141. § (1)-(9) bekezdéseit, amely alapján a középfokú idegennyelv-tudási pótlék összege 23.190 Ft.

Mindezek alapján a polgármester illetménye 2024. október 01. napjától kezdődően visszamenőleg 2.650.950 Ft-ra, a költségtérítése 397.643 Ft-ra módosul, míg az idegennyelv-tudási pótlékának összege változatlanul 23.190 Ft marad.

A Mötv. 71. § (4a) bekezdése alapján a polgármester illetményének számításánál a tárgyévet megelőző évnek (2023.) a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozóan a nemzetgazdasági átlagkeresetet kell alapul venni, amely összegszerűen 589.100,- Ft. A nemzetgazdasági átlagkereset alapján számított illetményre a polgármester a tárgyév július 1-jétől jogosult.

A Mötv. 146/M. § -a alapján a Mötv. 71. § (1)–(4a) bekezdésében foglaltakat 2024. október 1-jétől kell alkalmazni azzal, hogy a 71. § (4a) bekezdésében meghatározott polgármesterekre vonatkozóan a polgármesteri illetmény 2024. évi megállapítása a 2023. év január–december közti időszakban a teljes munkaidőben alkalmazásban állók esetében a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél a 2024-ben közzétett nemzetgazdasági átlagkereset alapulvételével történik.

II.

A Mötv. 80. § (1) bekezdése alapján a főállású alpolgármester illetményének összegét a polgármester illetménye 70–90%-a közötti összegben a képviselő-testület állapítja meg.

A Mötv. 80. § (3) bekezdése szerint a főállású alpolgármester havonta az illetményének 15%-ában meghatározott összegű költségtérítésre jogosult. Gömöri László alpolgármester illetményét és költségtérítését a Közgyűlés a 310/2024. (X.03.) közgyűlési határozattal állapította meg.

Fenti rendelkezések alapján Gömöri László alpolgármester illetményének összegét 2024. október 03. napjától kezdődően visszamenőleg a polgármesteri illetmény 80 %-ának megfelelő összegben, havi bruttó 2.120.760 Ft-ban javaslom megállapítani.

Az alpolgármester költségtérítése az Mötv. alapján az alpolgármester illetményének 15%-a, azaz havi bruttó 318.114 Ft.

A Mötv. 80. § (2) bekezdése alapján a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A Mötv. 71. § (5) bekezdése alapján a társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult. A Mötv. 80. § (2) bekezdése, továbbá 71. § (5) bekezdése alapján Gál Judit és Gulyás László társadalmi megbízatású alpolgármesterek tiszteletdíját, 2024. október 03. napjától kezdődően visszamenőleg, egyaránt havi bruttó 1.192.928 Ft-ban, költségtérítésüket pedig az Mötv. alapján a havi tiszteletdíjuk 15 %-át kitevő havi bruttó 178.939 Ft összegben javaslom megállapítani.

A Kttv. 131. § (1) bekezdése szerint az illetményt száz forintra kerekítve kell megállapítani, amit a Kttv. 225/L. § (1) bekezdése alapján a polgármesterre is alkalmazni kell.

**Kérem a T. Közgyűlést, hogy a polgármesteri és az alpolgármesteri illetmények/tiszteletdíjak újbóli meghatározására vonatkozó javaslatokat támogatni szíveskedjen.**

Eger, 2025. január 13.

**Vágner Ákos**

Polgármester

**I. számú Határozati javaslat (minősített többség):**

Eger Megyei Jogú Város Önkormányzatának Közgyűlése Vágner Ákos polgármester illetményét 2024. október 01-i hatállyal a Mötv. 71. § (2), (4a) és (6) bekezdéseinek, valamint 146/M. §-ának megfelelően 2.650.950 Ft-ban, a költségtérítését 397.643 Ft-ban, míg a Kttv. 141. § (1)-(9) bekezdései alapján az idegennyelv-tudási pótlékának összegét 23.190 Ft-ban állapítja meg, azzal, hogy az illetmény és a költségtérítés, valamint az idegennyelv-tudási pótlék a központi illetményszámfejtési rendszer technikai műveletének eredményeként kerekítve kerül kifizetésre.

**Felelős:** Dr. Barta Viktor Jegyző

**Határidő**: azonnal

**II. számú Határozati javaslat (minősített többség):**

Eger Megyei Jogú Város Önkormányzatának Közgyűlése Gömöri László főállású alpolgármester illetményét 2024. október 03-i hatállyal a Mötv. 80. § (1) és (3) bekezdéseinek, valamint 146/M. §-ának megfelelően 2.120.760 Ft-ban, a költségtérítését 318.114 Ft-ban állapítja meg, azzal, hogy az illetmény és a költségtérítés a központi illetményszámfejtési rendszer technikai műveletének eredményeként kerekítve kerül kifizetésre.

**Felelős:** Dr. Barta Viktor Jegyző

**Határidő**: azonnal

**III. számú Határozati javaslat (minősített többség):**

Eger Megyei Jogú Város Önkormányzatának Közgyűlése Gál Judit társadalmi megbízású alpolgármester tiszteletdíját 2024. október 03-i hatállyal a Mötv. 71. § (5) és 80. § (2) bekezdéseinek, valamint 146/M. §-ának megfelelően 1.192.928 Ft-ban, míg költségtérítését 178.939 Ft-ban állapítja meg, azzal, hogy a tiszteletdíj és a költségtérítés a központi illetményszámfejtési rendszer technikai műveletének eredményeként kerekítve kerül kifizetésre.

**Felelős:** Dr. Barta Viktor Jegyző

**Határidő**: azonnal

**IV. számú Határozati javaslat (minősített többség):**

Eger Megyei Jogú Város Önkormányzatának Közgyűlése Gulyás László társadalmi megbízású alpolgármester tiszteletdíját 2024. október 03-i hatállyal a Mötv. 71. § (5) és 80. § (2) bekezdéseinek, valamint 146/M. §-ának megfelelően 1.192.928 Ft-ban, míg költségtérítését 178.939 Ft-ban állapítja meg, azzal, hogy a tiszteletdíj és a költségtérítés a központi illetményszámfejtési rendszer technikai műveletének eredményeként kerekítve kerül kifizetésre.

**Felelős:** Dr. Barta Viktor Jegyző

**Határidő**: azonnal